ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3600/98

υποβολή: Daniel Varela Suanzes-Carpegna (PPE) προς την Επιτροπή

(3 Δεκεμβρίου 1998)

Θέμα: Αυτόνομη κοινοτική δασμολογική ποσόστωση για το 1999 σχετικά με φιλέτα τόνου προερχόμενα από τρίτα κράτη.

Θα μπορούσε να μας ενημερώσει η Επιτροπή για τις προβλέψεις σχετικά με την αυτόνομη κοινοτική δασμολογική ποσόστωση για το 1999, η οποία αφορά φιλέτα τόνου που προέρχονται από τρίτα κράτη; Σε ποιό ύψος θα κυμανθεί η ποσόστωση και σε ποιά ποσοστά ο δασμός;

Απάντηση του κυρίουMonti εξ ονόματος της Επιτροπής

(15 Ιανουαρίου 1999)

Δεν έχει γίνει καμιά πρόβλεψη, κατά το έτος 1999, για τις δασμολογικές αυτές ποσοστώσεις των προϊόντων αλιείας, επειδή οι ποσοστώσεις θα αρχίσουν από 1ης Απριλίου 1999. Για το λόγο αυτό η Επιτροπή θα υποβάλει την πρότασή της κατά το Φεβρουάριο του 1999 ώστε να εγκριθεί από το Συμβούλιο το Μάρτιο του 1999.
ΓΡΑΠΤΗ ΕΡΩΤΗΣΗ E-2289/98

υποβολή: José Barros Moura (PSE) προς την Επιτροπή

(22 Ιουλίου 1998)

Θέμα: Πρόγραμμα INTERREG - Αντιμετώπιση της Ξηρασίας στην Ισπανία

Έχοντας υπόψη ότι εγκρίθηκε το πρόγραμμα INTERREG - Αντιμετώπιση της Ξηρασίας στην Ισπανία με χρηματοδότηση από το ΕΤΠΑ και το ΕΓΤΠΕ ύψους 107 εκατ. Ecu και προκειμένου να το συγκρίνω με τους πόρους που εφαρμόζονται για το πρόγραμμα του ποταμού Alqueva, το οποίο χρηματοδοτήθηκε από το ΕΤΠΑ με μικρότερο ποσό, ζητώ από την Επιτροπή να με ενημερώσει σχετικά με τους όρους που ισχύουν για την ως άνω χρηματοδότηση.

Απάντηση της κας Wulf-Mathies εξ ονόματος της Επιτροπής

(9 Οκτωβρίου 1998)

Οι όροι και οι λεπτομέρειες χρηματοδότησης του ποταμού Alqueva προκύπτουν συγχρόνως από τη γενική κανονιστική ρύθμιση που ισχύει στην εφαρμογή των διαρθρωτικών ταμείων και τους ειδικούς όρους που εφαρμόζονται σε κάθε ένα μεγάλο έργο, όπως έχουν ορισθεί και εγκριθεί από την Επιτροπή και το δικαιούχο κράτος μέλος.

Οι όροι χρηματοδότησης του προγράμματος Interreg-αντιμετώπιση της ξηρασίας στην Ισπανία είναι εκείνοι που εφαρμόζονται σε κάθε κοινοτικό πρόγραμμα και υπόκεινται στην ίδια γενική κανονιστική ρύθμιση όσον αφορά τις λεπτομέρειες εφαρμογής των de minimis κανόνων ή το σύνολο των κανόνων και της εκτέλεσης των κοινοτικών χρηματοδοτήσεων.

Για τη σύγκριση με την παρέμβαση στον ποταμό Alqueva στο επίπεδο του Ευρωπαϊκού Ταμείου Περιφερειακής Ανάπτυξης, το Αξιότιμο Μέλος του Κοινοβουλίου θα σημειώσει ότι το εν λόγω ταμείο παρεμβαίνει στο πρόγραμμα Interreg-II-C Ισπανία, το οποίο αφορά επτά περιφέρειες του στόχου 1 (ήτοι 344.189 χλμ2 και 18.7 εκατ. κάτοικοι), για 56.65 εκατ. ECU.

Εξάλλου, η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου αντίγραφο του δελτίου τύπου του συνοπτικού δελτίου ενημέρωσης καθώς και του προγράμματος όπως αυτό εγκρίθηκε, στα οποία αναφέρεται στην απόφαση που ελήφθη στις 29 Ιουνίου 1998 από την Επιτροπή.
ΓΡΑΠΤΗ ΕΡΩΤΗΣΗ E-2955/98

υποβολή: Gerhard Hager (NI) προς το Συμβούλιο

(19 Οκτωβρίου 1998)

Θέμα: Σύστημα Viclas

Η Αυστρία πρόκειται να θέσει σε εφαρμογή σύμφωνα με δημοσιεύματα του Τύπου κατά τη διάρκεια της προεδρίας της "ένα νέο σύστημα για την καταπολέμηση της εγκληματικότητας". Πρόκειται για την εφαρμογή σε ολόκληρη την Ευρώπη του συστήματος Viclas που θεσπίστηκε στην Αυστρία το 1997 και αφορά την αναγνώριση και τον εντοπισμό υπότροπων κακοποιών.

Στο πλαίσιο αυτό θα ήθελα να υποβάλω τις παρακάτω ερωτήσεις στο Συμβούλιο:

1. Πάνω σε ποιά νομική βάση πρόκειται να γίνει αυτή η επέκταση του συστήματος;

2. Πώς λειτουργεί συγκεκριμένα το σύστημα αυτό;

3. Τί μέτρα προστασίας των ιδιωτικών δεδομένων λαμβάνονται;

4. Πόσο έχουν προχωρήσει οι διαπραγματεύσεις;

5. Υπάρχουν αντιδράσεις;

Απάντηση

(18/19 Ιανουαρίου 1999)

Στο Συμβούλιο δεν έχει υποβληθεί πρόταση σχετικά με το αποκαλούμενο σύστημα VICLAS και δεν διαθέτει πληροφορίες για το θέμα εκτός του ότι η Αυστριακή Προεδρία οργάνωσε σεμινάριο στη Βιέννη, από τις 23 έως 27 Νοεμβρίου 1998 προκειμένου να εξηγήσει τα χαρακτηριστικά του συστήματος σε εμπειρογνώμονες των κρατών μελών.
ΓΡΑΠΤΗ ΕΡΩΤΗΣΗ E-3525/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Προστασία των εργαζομένων από κινδύνους που συνδέονται με την έκθεση σε καρκινογόνους παράγοντες κατά την εργασία

Σε σχέση με την "οδηγία του Συμβουλίου για τη δεύτερη τροποποίηση της οδηγίας 90/394/ΕΟΚ σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία" (COM(98)170 τελ. - 98/0093 SYN)(1) διαπιστώνεται ότι, μέχρι τώρα, ο έλεγχος καρκινογένεσης συνδέεται μόνο με σκόνη δρυός και οξυάς που μπορούν να προκαλέσουν στον άνθρωπο αδενοκαρκίνωμα της ρινός ή/και των ρινικών βλενογόνων.

Λαμβάνοντας επιπλέον υπόψη ότι η Επιστημονική Επιτροπή έχει αναγνωρίσει ότι υπάρχουν καθαρά στοιχεία υποψίας για άλλους τύπους ξύλου, πρέπει να παρατηρηθεί ότι υπάρχουν διαφορές μέχρι τώρα στα κράτη μέλη σχετικά με τις οριακές τιμές της σκόνης ξύλου δρυός και οξυάς, κατά κάποιο βαθμό επίσης και για τη σκόνη ξύλου γενικά. Οι διάφορες οριακές τιμές ευρίσκονται μεταξύ 2 και 10 mg/m3

Τούτου δοθέντος, θα μπορούσε η Επιτροπή να προσθέσει στην οδηγία μια αρχική τιμή 5 mg/m3 ως κατώφλιο για την επαγγελματική έκθεση, υπό την προϋπόθεση ότι μια τέτοια τιμή χρειάζεται να επανεξετάζεται εντός της πενταετίας με βάση τα επιστημονικά δεδομένα;

Απάντηση του κ. Flynn εξ ονόματος της Επιτροπής

(15 Δεκεμβρίου 1998)

Η Επιτροπή, στην τροποποιημένη πρόταση της οδηγίας του Συμβουλίου με την οποία τροποποιείται για δεύτερη φορά η οδηγία 90/394/ΕΟΚ, η οποία εκδόθηκε στις 12 Νοεμβρίου 1998(2), κατόπιν της γνωμοδότησης του Κοινοβουλίου, έχει ήδη λάβει υπόψη τις προτάσεις του αξιότιμου μέλους.

(1) ΕΕ C 123 της 22.4.1998, σελ. 21.

(2) COM(98)665 τελικό.
ΓΡΑΠΤΗ ΕΡΩΤΗΣΗ E-3464/98

υποβολή: Daniela Raschhofer (NI) προς την Επιτροπή

(24 Νοεμβρίου 1998)

Θέμα: Χορήγηση πιστώσεων της ΕΕ στο Steiermark/Αυστρία

Μπορεί να παράσχει η Επιτροπή τις ακόλουθες διευκρινίσεις σχετικά με τη χορήγηση πιστώσεων της ΕΕ στο ομόσπονδο κράτος του Steiermark:

1. Σε ποιό ύψος ανήλθαν συνολικά οι πόροι των διαρθρωτικών ταμείων της ΕΕ, κατανεμημένοι ανά ταμείο ή ως προς τα διάφορα κοινοτικά προγράμματα και τις πρωτοβουλίες, και σε ποιό ύψος ανήλθαν συνολικά οι πιστώσεις της ΕΕ που έχουν διατεθεί από το 1995 για πιλοτικά σχέδια, μέτρα ή - ως άμεσες επιδοτήσεις - λ.χ. για ερευνητικά ιδρύματα, πανεπιστήμια, επιχειρήσεις και άλλους φορείς στο πλαίσιο άλλων θέσεων του προϋπολογισμού;

2. Πόσες θέσεις εργασίας δημιουργήθηκαν ή διατηρήθηκαν με τη βοήθεια των κονδυλίων αυτών;
ΓΡΑΠΤΗ ΕΡΩΤΗΣΗ E-3164/98

υποβολή: Mathieu Grosch (PPE) προς την Επιτροπή

(19 Οκτωβρίου 1998)

Θέμα: Παροχές προς κάλυψη αναγκών περίθαλψης

Το ΔΕΚ αποφάσισε στην υπόθεση Molenaar της 05.03.1998 (Α3 - C160/96) ότι στην περίπτωση της γερμανικής κοινωνικής ασφάλισης κατά του κινδύνου της εξάρτησης και την κάλυψη των αναγκών περίθαλψης (Pflegeversicherung) ισχύει ο κανονισμός (ΕΟΚ) 1408/71(1) για τις ασφαλίσεις ασθενείας. Το Δικαστήριο αρνήθηκε ταυτόχρονα ότι οι συγκεκριμένες παροχές αποτελούν εις είδος παροχές, αλλά τις κατέταξε στις εις χρήμα παροχές σε περίπτωση ασθενείας που οφείλουν να καταβάλλονται και σε άλλα κράτη μέλη. Με τις αποφάσεις του Δικαστηρίου καθιερώνεται άμεσα ισχύουσα νομοθεσία. Οι αποφάσεις επηρεάζουν τις υφιστάμενες νομοθετικές διατάξεις με αποτέλεσμα οι ασφαλιζόμενοι στο γερμανικό σύστημα κοινωνικής ασφάλισης για την κάλυψη των αναγκών περίθαλψης να μπορούν να λαμβάνουν παροχές κατά τη διαμονή τους σε άλλα κράτη μέλη της ΕΕ ή του ΕΟΧ για διάστημα μεγαλύτερο των 6 εβδομάδων; για την εφαρμογή των διατάξεων αυτών δεν απαιτείται νομοθετική πράξη από πλευράς του εθνικού νομοθέτη.

Η Επιτροπή μπορεί να μας πει:

1. Ισχύει το ότι οι αποδέκτες δύο διαφορετικών συντάξεων από δύο διαφορετικά κράτη μέλη αποκλείονται από τις παροχές προς κάλυψη αναγκών περίθαλψης στο εξωτερικό;

2. Εάν ναι, σύμφωνα με ποιά νομική βάση;

Απάντηση του κ. Flynn εξ ονόματος της Επιτροπής

(15 Δεκεμβρίου 1998)

Στην υπόθεση Molenaar C-160/96, το Δικαστήριο θεώρησε τις υπόψη παροχές εξάρτησης ως παροχές ασθενείας σε χρήμα.

Κατόπιν αυτής της ερμηνείας, όλα τα άτομα που είναι δικαιούχοι μίας μόνο γερμανικής σύνταξης και κατοικούν σε άλλο κράτος μέλος μπορούν να επωφεληθούν του δικαιώματος εξαγωγής της παροχής εξάρτησης (άρθρο 28 του κανονισμού (ΕΟΚ) 1408/71 του Συμβουλίου, της 14 Ιουνίου 1971, σχετικά με την εφαρμογή των συστημάτων κοινωνικής ασφάλισης στους μισθωτούς εργαζόμενους και τις οικογένειές τους που διακινούνται στο εσωτερικό της Κοινότητας(2)). Όταν πρόκειται για άτομο το οποίο επωφελείται δύο ή περισσοτέρων συντάξεων, θα πρέπει, πρώτα απ' όλα να αποφασιστεί ποιο κράτος μέλος είναι αρμόδιο για τις παροχές ασθενείας σε χρήμα. Αν ένα άτομο κατοικεί σε ένα κράτος μέλος που του καταβάλλει επίσης μία σύνταξη, το εν λόγω κράτος μέλος είναι αρμόδιο (άρθρο 7).

Αν το άτομο κατοικεί σε ένα κράτος μέλος χωρίς να έχει δικαίωμα σε σύνταξη, είναι το κράτος μέλος στο οποίο το άτομο ήταν ασφαλισμένο για μεγαλύτερο χρονικό διάστημα που οφείλει να του εγγυηθεί τις παροχές ασθενείας σε χρήμα (άρθρο 28).

Κάτω από αυτές τις περιστάσεις, δεν αποκλείεται ένα άτομο, το οποίο επωφελείται γερμανικής σύνταξης αλλά που κατοικεί, π.χ., στο κράτος μέλος από το οποίο κατάγεται και το οποίο του καταβάλλει επίσης μία σύνταξη, να μπορεί να έχει δικαίωμα σε εξαγωγή των γερμανικών παροχών εξάρτησης.

(1) ΕΕ L 149 της 5.7.1971, σελ. 2.

(2) ΕΕ L 149 της 5.7.1971.
ΓΡΑΠΤΗ ΕΡΩΤΗΣΗ E-2531/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Χρηματοδότηση της ΕΕ για σχέδια υπέρ των ορφανών σε τρίτες χώρες

1. Ποιο είναι το ύψος της ετήσιας χρηματοδότησης από την ΕΕ σε σχέδια υπέρ των ορφανών και των ορφανοτροφείων σε τρίτες χώρες;

2. Μέσω ποιων χρηματοδοτικών μηχανισμών παρέχονται αυτά τα κεφάλαια;

3. Ποιες τρίτες χώρες ενέχονται και ποιό ποσό λαμβάνει έκαστη;

4. Ποιες φιλανθρωπικές οργανώσεις της Μεγάλης Βρετανίας ενέχονται σ' αυτόν το είδος χρηματοδότησης;

Απάντηση του κ. Pinheiro εξ ονόματος της Επιτροπής

(13 Νοεμβρίου 1998)

Τα έργα που χρηματοδοτεί η Επιτροπή στις αναπτυσσόμενες χώρες είναι δυνατόν ενίοτε να καλύπτουν ειδικότερα τις ανάγκες των ορφανών παιδιών. Ωστόσο, συνήθως τα χρηματοδοτούμενα έργα καλύπτουν γενικά τις ανάγκες των παιδιών και των νέων. Αυτό το είδος έργου μπορεί να χρηματοδοτείται είτε από τους πόρους του Ευρωπαϊκού Ταμείου Ανάπτυξης (ΕΤΑ) και από κεφάλαια υποκατάστασης είτε από ειδικές πιστώσεις και κονδύλια του προϋπολογισμού, όπως είναι για παράδειγμα οι πιστώσεις του κεφαλαίου B7-70 (πρωτοβουλία για τη δημοκρατία και την προστασία των δικαιωμάτων του ανθρώπου) ή το κονδύλιο B7-6000 (συγχρηματοδότηση με τις μη κυβερνητικές οργανώσεις).

Έτσι, στο πλαίσιο του κονδυλίου B7-7020 του προϋπολογισμού (δικαιώματα του ανθρώπου και δημοκρατία στις αναπτυσσόμενες χώρες), κατέστη δυνατή κατά το 1997 η στήριξη δράσεων με δικαιούχους παιδιά, συνολικού ύψους 368.060 ECU. Επρόκειτο, ειδικότερα, για τα εξής: ένα έργο για την υποστήριξη της απελευθέρωσης και της κοινωνικής επανένταξης εξαναγκαζόμενων σε πορνεία έφηβων κοριτσιών στο Νεπάλ (86.800 ECU), ένα έργο ενίσχυσης νεαρών κοριτσιών αχθοφόρων, άγαμων μητέρων και παιδιών στο Τόγκο (150.000 ECU) και ενός έργου στήριξης του προγράμματος καταπολέμησης της παιδοφιλίας και αρωγής στα κακοποιημένα παιδιά στη Σρι Λάνκα (131.260 ECU). Το τελευταίο από τα ανωτέρω έργα εκτελέστηκε από τη βρετανική ΜΚΟ International Catholic Child Bureau.

Λεπτομέρειες σχετικά με το σύνολο των έργων που χρηματοδοτούνται στο πλαίσιο του κονδυλίου B7-6000 του προϋπολογισμού παρέχονται στην ετήσια έκθεση της Επιτροπής για τη συνεργασία με τις ΜΚΟ.
ΓΡΑΠΤΗ ΕΡΩΤΗΣΗ E-3031/98

υποβολή: Odile Leperre-Verrier (ARE) προς την Επιτροπή

(8 Οκτωβρίου 1998)

Θέμα: Τιμολόγια για πολυμελείς οικογένειες

Στον γαλλικό Τύπο εμφανίσθηκαν πληροφορίες σχετικά με τις προθέσεις της Ευρωπαϊκής Επιτροπής να απαγορεύσει τα ειδικά τιμολόγια για πολυμελείς οικογένειες στους γαλλικούς σιδηροδρόμους.

Οι διαψεύσεις της Ευρωπαϊκής Επιτροπής δεν φαίνεται να έχουν διαλύσει τους φόβους των διαφόρων ενώσεων για την οικογένεια και των ομοσπονδιών καταναλωτών.

Μπορεί η Ευρωπαϊκή Επιτροπή να επαναλάβει με σαφήνεια τη θέση της για το ζήτημα αυτό και να αναφέρει με ποιό τρόπο γνωστοποίησε τη θέση της αυτή στην κοινή γνώμη, ειδικότερα στη Γαλλία.

Επίσης, πολλοί γάλλοι ταξιδιώτες εκφράζουν την έκπληξή τους για το γεγονός ότι παρά τον κοινωφελή χαρακτήρα των διασυνοριακών τρένων Τ.G.V., δεν επιτρέπονται εκπτώσεις στις οικογένειες που ταξιδεύουν στις σχετικές γραμμές. Μπορεί η Επιτροπή να γνωστοποιήσει την άποψή της;

Απάντηση του κ. Flynn εξ ονόματος της Επιτροπής

(4 Δεκεμβρίου 1998)

Κατόπιν πληροφοριών που εμφανίστηκαν στον τύπο όσον αφορά την αιτιολογημένη γνώμη της Επιτροπής σχετικά με την απόκτηση από τους διασυνοριακούς εργαζομένους που δεν κατοικούν στη Γαλλία δελτίων έκπτωσης για πολυμελείς οικογένειες από τη γαλλική εταιρεία σιδηροδρόμων (Sociιtι national des chemins de fer franηais - SNCF)?πό τις ίδιες προϋποθέσεις με τους γάλλους πολίτες(1), η Επιτροπή, στις 26 Ιουνίου 1998, δημοσίευσε μια νέα ανακοίνωση τύπου στην οποία υπογραμμίζει ότι οι Γάλλοι, είτε κατοικούν στη Γαλλία είτε όχι, διατηρούν όλα τα δικαιώματά τους απόκτησης ή διατήρησης του δελτίου έκπτωσης για πολυμελείς οικογένειες που εκδίδει η SNCF. Στη συνέχεια, η Επιτροπή, αφενός, διαπιστώνει ότι όλοι οι πολίτες των άλλων κρατών μελών που κατοικούν στη Γαλλία επωφελούνται του πλεονεκτήματος αυτού και, αφετέρου, διευκρινίζει ότι η αιτιολογημένη γνώμη της αφορά μόνο τους μη Γάλλους διασυνοριακούς εργαζόμενους, οι οποίοι, επί του παρόντος, δεν μπορούν να επωφεληθούν του δελτίου μείωσης. Τέλος, η Επιτροπή δηλώνει ότι "δεν ζητά, σε καμία περίπτωση, από τη Γαλλία να καταργήσει αυτό το σύστημα των δελτίων έκπτωσης".

Πρέπει να υπογραμμιστεί ότι η Επιτροπή έχει ξεκινήσει επίσης τις διαδικασίες κατά των τριών άλλων κρατών μελών (Βέλγιο, Ισπανία, Λουξεμβούργο), οι νομοθεσίες των οποίων προβλέπουν παρόμοιους όρους κατοικίας που εμποδίζουν τους διασυνοριακούς εργαζόμενους να αποκτήσουν το πλεονέκτημα των εκπτώσεων που χορηγείται σε πολυμελείς οικογένειες(2).

Οι SNCF και Westrail International (Thalys) επιβεβαιώνουν τις πληροφορίες που έλαβε το αξιότιμο μέλος όσον αφορά τη διαθεσιμότητα εκπτώσεων για τις οικογένειες που ταξιδεύουν με διεθνή τρένα μεγάλης ταχύτητας. Σύμφωνα με τα ενδιαφερόμενα μέρη, πρώτον, δεν υπάρχουν καθόλου υποχρεώσεις εκ μέρους των δημόσιων υπηρεσιών για τις υπηρεσίες του Thalys. Δεύτερον, όσον αφορά τις κανονικές υπηρεσίες μεγάλων ταχυτήτων, δεν υπάρχει παρόμοια υποχρέωση για τα διεθνή ταξίδια και, κατά συνέπεια, αυτά τα συστήματα εκπτώσεων δεν ισχύουν για εισιτήρια που αγοράζονται για διεθνή ταξίδια.

(1) IP/98/421.

(2) IP/98/884.
ΓΡΑΠΤΗ ΕΡΩΤΗΣΗ E-3366/98

υποβολή: Νικήτας Κακλαμάνης (UPE) προς την Επιτροπή

(16 Νοεμβρίου 1998)

Θέμα: Εκλογική άδεια για τους Έλληνες υπαλλήλους των Κοινοτικών Οργάνων

Πληθαίνουν τα προβλήματα για τους Έλληνες υπαλλήλους των Κοινοτικών Οργάνων που επιθυμούν να ασκήσουν το εκλογικό τους δικαίωμα στη χώρα καταγωγής τους. Πιο συγκεκριμένα, σύμφωνα με τις Διατάξεις που έχουν θεσπισθεί (και με την ερμηνεία που τους δίνει η DG IX) αναφορικά με την "Ειδική Άδεια Λόγω Εκλογών", οι Έλληνες υπάλληλοι των Οργάνων της ΕΕ που επιθυμούν να ψηφίσουν και στους δύο γύρους των Δημοτικών και Νομαρχιακών Εκλογών (όπως, άλλωστε, υποχρεούνται από την Ελληνική Νομοθεσία), αναγκάζονται να πληρώσουν δύο εισιτήρια για να μεταβούν και να επιστρέψουν δύο φορές από την Ελλάδα, ενώ, αν πάρουν άδεια απουσίας στο μέσον της εβδομάδας που μεσολαβεί μεταξύ των δύο γύρων, χάνουν τη σχετική οδοιπορική άδεια.

Εξάλλου, υποχρεούνται να παρουσιασθούν προσωπικώς (στο χρονικό διάστημα που μεσολαβεί μεταξύ των δύο γύρων) στη Γενική Διεύθυνση IX (αρμόδια για το Προσωπικό, στην Επιτροπή) πράγμα που τους δημιουργεί ανυπέρβλητα προβλήματα, ενώ επιπλέον υπόκεινται και στα κουραστικά αεροπορικά ταξίδια από τις Βρυξέλλες ή το Λουξεμβούργο προς και από την Ελλάδα, η οποία απέχει άνω των 2.000 χλμ. από τους δύο προαναφερθέντες τόπους εργασίας των Κοινοτικών Οργάνων.

Θα επιθυμούσα να πληροφορηθώ από την Ευρωπαϊκή Επιτροπή αν γνωρίζει την ταλαιπωρία που υφίστανται οι Έλληνες υπάλληλοί της, καθώς και οι υπόλοιποι Έλληνες που εργάζονται στα Κοινοτικά Όργανα και μεταβαίνουν στην Ελλάδα για να ψηφίσουν, καθώς και το πώς προτίθεται να αντιδράσει ώστε να διευκολυνθεί η άσκηση του εκλογικού δικαιώματός τους.

Απάντηση του κ. Liikanen εξ ονόματος της Επιτροπής

(9 Δεκεμβρίου 1998)

Οι κανονιστικές διατάξεις που ισχύουν για τη χορήγηση ειδικής άδειας και οδοιπορικής άδειας για εκλογές εφαρμόζονται κατά τρόπο ενιαίο στο σύνολο του προσωπικού. Οι διατάξεις αυτές προβλέπουν τη χορήγηση, αφενός, ειδικής άδειας και, αφετέρου, οδοιπορικής άδειας. Η αρχή στην οποία βασίζονται οι εν λόγω διατάξεις είναι να παρέχεται στους υπαλλήλους ο πραγματικά απαιτούμενος χρόνος, σε συνάρτηση με τον επιλεγόμενο τρόπο μεταφοράς, για την άσκηση των εκλογικών καθηκόντων την ημερομηνία των εκλογών και για την επιστροφή τους.

Συνεπώς, ειδική άδεια χορηγείται μόνον εφόσον οι εκλογές διεξάγονται μια εργάσιμη ημέρα. Ομοίως, οδοιπορική άδεια χορηγείται υπό ορισμένες προϋποθέσεις. Για αποστάσεις άνω των 2.000 χλμ., ο πραγματικά απαιτούμενος χρόνος ορίζεται σε 3 ημέρες (1,5 για τη μετάβαση και 1,5 για την επιστροφή), αν το ταξίδι πραγματοποιείται με αυτοκίνητο, σιδηροδρομικώς ή με πλοίο. Αν το ταξίδι πραγματοποιείται αεροπορικώς, η οδοιπορική άδεια ορίζεται σε 2 ημέρες (1 ημέρα για τη μετάβαση και 1 ημέρα για την επιστροφή). Για τη χορήγηση των σχετικών οδοιπορικών αδειών, η Επιτροπή ζητεί την προσκόμιση αντιγράφων των εισιτηρίων και άλλα δικαιολογητικά. Οι ίδιοι όροι εφαρμόζονται και στην περίπτωση δύο γύρων ψηφοφορίας.

Η Επιτροπή είναι της γνώμης ότι τα ισχύοντα μέτρα είναι επαρκή και επιτρέπουν σε όλους τους υπαλλήλους να ασκούν τα εκλογικά καθήκοντα και δικαιώματά τους.
ΓΡΑΠΤΗ ΕΡΩΤΗΣΗ E-3638/98

υποβολή: John McCartin (PPE) προς την Επιτροπή

(3 Δεκεμβρίου 1998)

Θέμα: Επιθεωρητές στον τομέα της αλιείας

Μπορεί να αναφέρει η Επιτροπή τον αριθμό των επιθεωρητών που έχουν προσληφθεί για τον έλεγχο των αλιευμάτων που εκφορτώνονται σε λιμένες των ακόλουθων τριών χωρών: Ισπανία, Ηνωμένο Βασίλειο και Ιρλανδία;

Απάντηση της κας Bonino εξ ονόματος της Επιτροπής

(21 Δεκεμβρίου 1998)

Τα στοιχεία για την απασχόληση των επιθεωρητών αλιείας, τα οποία παρέσχον τα εν λόγω τρία κράτη μέλη έχουν ως εξής:

- Ισπανία: 42 εθνικοί επιθεωρητές αλιείας (από τους οποίους οι 32 έχουν ως βάση τα κυριότερα αλιευτικά λιμάνια) και 238 περιφερειακοί επιθεωρητές αλιείας.

- Ηνωμένο Βασίλειο: 155 επιθεωρητές αλιείας (από τους οποίους 12 έχουν ως έδρα την κεντρική υπηρεσία).

- Ιρλανδία: 24 επιθεωρητές αλιείας (από τους οποίους 20 έχουν ως βάση τα κυριότερα αλιευτικά λιμάνια).

Μεταξύ των καθηκόντων των επιθεωρητών αυτών είναι και η παρακολούθηση των εκφορτώσεων των ψαριών.
ΓΡΑΠΤΗ ΕΡΩΤΗΣΗ P-3015/98

υποβολή: Νικήτας Κακλαμάνης (UPE) προς την Επιτροπή

(2 Οκτωβρίου 1998)

Θέμα: CEDEFOP και "βασικές γλώσσες εργασίας"

Σε μία από κάθε άποψη απαράδεκτη επιστολή (με ημερομηνία 15.9.1998) που μου απέστειλε ο Διευθυντής του CΕDΕFΟP κ. JΟΗΑΝ VΑΝ RΕΝS, αναφέρεται ότι το Κέντρο αυτό δεν υποχρεούται - κατά τη γνώμη του Διευθυντού του - να συντάσσει τα έγγραφα που παρουσιάζει στα Ελληνικά, διότι (όπως επί λέξει σημειώνει) "σε όλα τα Όργανα της ΕΕ οι βασικές γλώσσες εργασίας (ιδιαίτερα στο επίπεδο των αρμοδίων γραμματειών) είναι τα αγγλικά, τα γαλλικά και τα γερμανικά".

Η καινοφανής αυτής άποψη προστίθεται σε μιά μακριά σειρά παράδοξων γεγονότων και πρακτικών που ακολουθούνται σε αυτό το Κέντρο, οι οποίες δίνουν, ατυχώς, λαβές για σχόλια σχετικά με τη λειτουργία του, αλλά και τις πρωτοφανείς διαδικασίες στελέχωσης του.

Θα παρακαλούσα να είχα την θέση της Ευρωπαϊκής Επιτροπής για την παραπάνω άποψη του Διευθυντού του CΕDΕFΟP, καθώς και το αν έχουν καθιερωθεί επίσημα στα Κοινοτικά Όργανα "βασικές γλώσσες εργασίας", κάτι που προφανώς αποκλείει την ισότιμη χρήση όλων των γλώσσων των κρατών μελών της ΕΕ.

Απάντηση του κ. Santer εξ ονόματος της Επιτροπής

(10 Δεκεμβρίου 1998)

Δυνάμει του άρθρου 15 του κανονισμού (ΕΟΚ) 337/75 του Συμβουλίου της 10ης Φεβρουαρίου 1975 περί δημιουργίας Ευρωπαϊκού Κέντρου για την Ανάπτυξη της Επαγγελματικής Καταρτίσεως(1), το γλωσσικό καθεστώς των Ευρωπαϊκών Κοινοτήτων εφαρμόζεται στο Κέντρο. Κατά συνέπεια, το Κέντρο οφείλει να τηρεί τις διατάξεις του κανονισμού αριθ. 1 του Συμβουλίου της 15ης Απριλίου 1958 περί καθορισμού του γλωσσικού καθεστώτος της Ευρωπαϊκής Οικονομικής Κοινότητας(2). Εξάλλου, δυνάμει του άρθρου 6 του προαναφερόμενου κανονισμού, το Κέντρο δύναται, όπως τα όργανα της Κοινότητας, να καθορίζει τις λεπτομέρειες εφαρμογής αυτού του γλωσσικού καθεστώτος στον εσωτερικό κανονισμό του.

Όσον αφορά τις σχέσεις με τα λοιπά θεσμικά όργανα, θα ήταν προτιμότερο, στην περίπτωση που αναφέρεται από το αξιότιμο μέλος, οι αιτούμενες πληροφορίες να διαβιβάζονται στο Κοινοβούλιο σε όλες τις κοινοτικές γλώσσες. Ωστόσο, για δημοσιονομικούς λόγους, ο Διευθυντής του Κέντρου αναγκάστηκε να διαβιβάσει στο Κοινοβούλιο τις πληροφορίες σε τρεις μόνο γλώσσες.

(1) ΕΕ L 39 της 13.2.1975.

(2) ΕΕ L 17 της 6.10.1958.
ΓΡΑΠΤΗ ΕΡΩΤΗΣΗ E-3198/98

υποβολή: Honório Novo (GUE/NGL) προς την Επιτροπή

(27 Οκτωβρίου 1998)

Θέμα: Απαντήσεις στο ερωτηματολόγιο προς τον αλιευτικό τομέα της ΕΕ

Ως γνωστόν, η Επιτροπή αποφάσισε πριν από ορισμένους μήνες να απευθύνει προς διάφορους φορείς, συνδικαλιστικούς και επιχειρησιακούς, του αλιευτικού τομέα της Ευρωπαϊκής Ένωσης, ένα ερωτηματολόγιο. Το ερωτηματολόγιο αυτό είχε, μεταξύ άλλων, ως στόχο να συμβουλευθεί τον αλιευτικό τομέα της ΕΕ σχετικά με τις πολιτικές κατευθύνσεις που θα έπρεπε να ακολουθήσει η κοινή πολιτική αλιείας μετά το 2002.

Κατά τα τέλη Ιουνίου, κατά τη διάρκεια σεμιναρίου στο πλαίσιο της Expo 98 στη Λισαβώνα, ο Γενικός Διευθυντής Αλιείας της Ευρωπαϊκής Επιτροπής δήλωσε ότι η επικρατούσα τάση στις απαντήσεις που είχαν ληφθεί έως τότε ήταν υπέρ της διατηρήσεως της αποκλειστικής κυριαρχίας των παραθαλάσσιων χωρών της Ευρωπαϊκής Ένωσης στην πρόσβαση στους πόρους στα χωρικά ύδατα των 12 μιλίων, επι πλέον δε η επέκτασή της πέραν των 12 αυτών μιλίων.

Τώρα που έχει λήξει η προθεσμία αποστολής των απαντήσεων στο ως άνω ερωτηματολόγιο, απ' ότι γνωρίζω, οι ανωτέρω δύο τάσεις επικρατούν και στο σύνολο των απαντήσεων.

1. Το σύνολο των απαντήσεων που ελήφθησαν επιβεβαιώνει εκείνες τις δύο τάσεις στις οποίες είχε αναφερθεί ο Γενικός Διευθυντής Αλιείας της Ευρωπαϊκής Ένωσης κατά το σεμινάριο στη Λισαβώνα;

2. Εάν επιβεβαιωθούν αυτές οι δύο τάσεις, ποιές πολιτικές πρωτοβουλίες σκέπτεται η Επιτροπή να λάβει για να δώσει συνέχεια δηλαδή για να συνεχίσει η κοινή πολιτική αλιείας μετά το 2002 να εξασφαλίζει την αποκλειστικότητα των κρατών μελών σε ό,τι αφορά την πρόσβαση στους πόρους επί των χωρικών υδάτων τους των 12 μιλίων, καθώς και για να εξασφαλίσει την επέκταση της αποκλειστικότητας αυτής σε ζώνη που να υπερβαίνει τα 12 μίλια;

Απάντηση της κας Bonino εξ ονόματος της Επιτροπής

(13 Νοεμβρίου 1998)

Γενικά, οι τάσεις των απαντήσεων στο ερωτηματολόγιο, το οποίο απηύθυνε η Επιτροπή κατά τη διάρκεια του σεμιναρίου στη Λισσαβόνα στο οποίο αναφέρεται το Αξιότιμο Μέλος του Κοινοβουλίου, επιβεβαιώθηκαν μετά από την εξέταση όλων των απαντήσεων που ελήφθησαν. Όσον αφορά ιδιαίτερα τα χωρικά ύδατα των 6 ή 12 μιλίων, οι περισσότερες από τις οργανώσεις οι οποίες απάντησαν στο ερωτηματολόγιο ζήτησαν τη διατήρησή τους. Μόνο μία μειοψηφία ζητά την επέκταση της ζώνης πέρα από τα 12 μίλια.

Η Επιτροπή έχει αναλάβει την υποχρέωση να συζητήσει με τους φορείς του τομέα και κατά συνέπεια, δεν θα λάβει θέση επί των διαφόρων θεμάτων πριν την ολοκλήρωση της διαδικασίας των διαβουλεύσεων. Εννοείται ότι, τη δεδομένη στιγμή, οποιαδήποτε νομοθετική θέση που προκύπτει από τη συζήτηση αυτή θα υποβληθεί στο Κοινοβούλιο για τη διατύπωση γνώμης σύμφωνα με την ισχύουσα νομική βάση.
ΓΡΑΠΤΗ ΕΡΩΤΗΣΗ E-3614/98

υποβολή: Nelly Maes (ARE) προς την Επιτροπή

(3 Δεκεμβρίου 1998)

Θέμα: Επιβεβαίωση των πληροφοριών του Τύπου για περιπτώσεις νεποτισμού στην υπόθεση ECHO

Μπορεί η Επιτροπή να επιβεβαιώσει τις πληροφορίες που εμφανίστηκαν στον Τύπο σύμφωνα με τις οποίες ο υπάλληλος που παύθηκε από την υπηρεσία του στο πλαίσιο της υπόθεσης ECHO κατόρθωσε ώστε να προσληφθούν συγγενείς ή/και φίλοι του στο "εξωτερικό κύτταρο" του ECHO;

Οι πληροφορίες σύμφωνα με τις οποίες η σύζυγος του υπαλλήλου έχει εργασθεί ως μεταφράστρια για τις επιχειρήσεις που κατηγορούνται για απάτη στην υπόθεση ECHO είναι ακριβείς;